Cekos In Ekspert

На основу члана 9. став 2. Закона о санитарном надзору ("Службени гласник РС", број 125/04),

Министар здравља доноси

**ПРАВИЛНИК**
**О ПОСЕБНИМ САНИТАРНИМ УСЛОВИМА КОЈЕ МОРАЈУ ДА ИСПУНЕ ОБЈЕКТИ У КОЈИМА СЕ ПРУЖАЈУ УСЛУГЕ ОДРЖАВАЊА ХИГИЈЕНЕ, НЕГЕ И УЛЕПШАВАЊА ЛИЦА И ТЕЛА**

**(Сл. гласник РС бр. 8/19)**

**Основни текст на снази од 16/02/2019 , у примени од 16/02/2019**

 **Члан 1.**

Овим правилником прописују се посебни санитарни услови које морају да испуне сви објекти у којима се обавља делатност пружања услуга одржавања хигијене, неге и улепшавања лица и тела и немедицинских естетских интервенција којима се нарушава интегритет коже.

 **Члан 2.**

Објектима из става 1. овог члана  [1]  сматрају се, у смислу овог правилника, сви објекти у којима се пружају услуге: фризерске, маникирске, педикирске, козметичке, услуге масаже, соларијума, пирсинга, тетоваже и сл. (у даљем тексту: објекти).

 **Члан 3.**

Просторије у којима се пружају услуге: фризерске, маникирске, педикирске, козметичке, услуге масаже, соларијума, пирсинга, тетоваже и сл. (у даљем тексту: услуге) функционално су повезане и подељене на посебне просторне целине, уколико се у објекту пружају различите услуге и не могу бити повезане са просторијама које се користе за становање и обављање друге делатности.

 **Члан 4.**

(1) Зидови, преградни зидови између одељења и таванице у објекту су од чврстог материјала, равни, глатке површине и без оштећења, чисти, беле или неке друге светле боје.

(2) Подови су од чврстог, водонепропустивог материјала, равни, без оштећења, погодни за хигијенско одржавање (чишћење, прање, дезинфекцију) и не смеју бити клизави.

(3) У свим просторијама обезбеђује се температура ваздуха од 18 до 25 °C у зависности од врсте услуге.

 **Члан 5.**

(1) Објекат у коме се пружају услуге: фризерске, маникирске, педикирске, козметичке, услуге масаже, соларијума, пирсинга, тетоваже, има:

1) радну просторију;

2) издвојен простор са чекаоницом са столицама и вешалицом;

3) помоћну просторију (за смештај употребљеног рубља, прљаве радне одеће, одлагање прибора и средстава за одржавање хигијене просторија, по потреби за смештај машине за прање и сушење рубља) или издвојен простор у радној просторији уколико је радна просторија мања од 14 m² односно има два места за пружање услуга;

4) просторију или издвојен простор у радној просторији за држање чистог рубља и предмета опште употребе који се користе при пружању услуга;

5) санитарни чвор са предпростором;

6) мањи расхладни уређај за чување козметичких препарата;

7) једнократни потрошни материјал за заштиту уређаја, опреме и намештаја као и стерилизатор (аутоклав или суви стерилизатор).

(2) Уколико се у истом објекту пружају различите хигијенске услуге просторије су физички одвојене у посебне просторне и функционално повезане целине. Изузетно у случају пружања сродних услуга просторије за пружање хигијенских услуга могу бити одвојене параванима који морају бити светлих боја и у чистом стању.

 **Члан 6.**

(1) Површина радне просторије зависи од броја радних места, као и од врсте и броја услуга које се у њој пружају.

(2) Најмања површина радне просторије, са једним местом за пружање услуга износи по 8 m² за фризерске, маникирске и педикирске услуге и по 10 m² за козметичке, услуге масаже, соларијума, пирсинга, тетоваже и сл. За свако ново место најмања површина радне просторије увећава се за 2,5 m² по столици, односно 4 m² по лежају.

 **Члан 7.**

Санитарни чвор и предпростор опремљени су уређајима, прибором и средствима за одржавање личне хигијене (у кабини санитарног чвора држач са тоалет папиром, у предпросторији поред уређаја за прање руку - средство за прање руку и држач са папирним убрусом или уређај за сушење руку - феномат).

 **Члан 8.**

(1) У свим просторијама где се налази соларијум мора да стоји видно постављен натпис "УПОТРЕБА СОЛАРИЈУМА МОЖЕ ИЗАЗВАТИ РАК КОЖЕ".

(2) Сви корисници соларијума дају информисани пристанак у два примерка, један примерак задржава власник соларијума а други корисник, у коме је назначено да корисник на сопствени ризик користи соларијум и у коме су наведена сва штетна дејства УВ зрачења.

(3) Информисани пристанак корисника соларијума дат је на обрасцу који је одштампан уз овај правилник и чини његов саставни део.

(4) Соларијум не могу да користе:

1. Лица која користе лекове који су осетљиви на УВ зрачење (уколико постоји сумња, консултовати лекара);

2. Малолетна лица;

3. Лица која су боловала или болују од малигних тумора коже или болују од обољења која су праћена појачаном осетљивошћу на УВ зрачење и/или топлоту.

(5) На пријавници објекта који има соларијум треба да стоје следеће информације:

1. Назив и број телефона;

2. Име и презиме лица које је одговорно за рад соларијума;

3. Број телефона на који корисници могу изнети своје жалбе, коментаре, питања или потражити помоћ.

(6) Власници соларијума поседују сертификат о техничким карактеристикама апарата и сервисну књигу. Техничку исправност соларијума утврђује овлашћено лице шестомесечно. Подаци о урађеном прегледу уносе се у сервисну књигу, а на соларијум се ставља контролна налепница о извршеном прегледу.

(7) У кабини соларијума поставља се дигитални мерач утрошеног времена лампи без могућности ресетовања како би сваки клијент могао да има увид о истрошености лампи, као и сертификат произвођача о року употребе лампи. Непосредно после редовне замене лампи, од стране овлашћеног лица, ставља се налепница са датумом замене.

 **Члан 9.**

(1) Лица која пружају услуге у објектима стручно су оспособљена за рад и поседују документ формалног образовања или сертификат о неформалном образовању и завршеној обуци издат од стране установе која има статус јавно признати извођач активности образовања одраслих и завршену јавно признату обуку.

(2) Дипломе, уверења, јавне исправе, лиценце и упутство за коришћење апарата у објектима из члана 1. овог правилника изложени су на видном месту у објекту у којем се пружају услуге одржавања хигијене, неге и улепшавања лица и тела. Власници апарата обезбеђују обуку запослених за рад, што се потврђује одговарајућом потврдом овлашћеног дистрибутера. Потврда о стеченом образовању мора бити јавно и видно истакнута.

 **Члан 10.**

Даном ступања на снагу овог правилника престаје да важи Правилник о посебним санитарним условима које морају да испуне објекти у којима се пружају услуге хигијене, неге и улепшавања лица и тела ("Службени гласник РС", број 47/06).

 **Члан 11.**

Овај правилник ступа на снагу осмог дана од дана објављивања у "Службеном гласнику Републике Србије".

Број 110-00-462/2018-10
У Београду, 30. јануара 2019. године

Министар,
асс. др Златибор Лончар, с.р.

 НАПОМЕНА ЕКСПЕРТ-а:

 [1] Сматрамо да на означеном месту уместо речи: "из става 1. овог члана", треба да стоје речи: "из члана 1. овог правилника".

[© Cekos In, Beograd, www.cekos.rs](http://www.cekos.rs/)